text: Varmerekord kan blive slået
  30 september 2011 kl. 06.38
  En varmerekord fra St. Jyndevad står for fald. DMI tror, at weekenden kan ende i en ny varmerekord for oktober.
  Den hidtidige absolut højeste temperatur målt i en oktober på 24,1 grader blev målt i Store Jyndevad i 1978.
  DMI's første målinger af den absolut højeste temperatur blev foretaget i 1891
  
  Flot weekend
  Hvad sommeren ikke kunne levere til danskerne, ja det klarer sensommer og efterår.
  I weekenden fortsætter nemlig det flotte og varme solskinsvejr, og Danmark kan endog nå en flot varmerekord med den absolut højeste temperatur for en oktober måned nogensinde.
  Det sker, hvis temperaturen i weekenden sniger sig over 24,1 grader.
  - Det ser ud til, at ugens sommerlige vejr får lov at toppe fredag og lørdag, og det kan ikke udelukkes, at vi kan komme helt derop, siger vagtchef fra DMI's vejrtjeneste Steen Rasmussen.
   Søndag bliver det fortsat tørt, men knapt så lunt og med flere skyer på himlen.
  - Bagsiden af medaljen ved det stille vejr er den dis og tåge, der dannes om natten. Tågen letter godt nok, når solen er kommet helt op over horisonten, men nogle steder bliver den til skyer, der skygger for solen.
  - Det forhindrer os i at få en skyfri start på oktober, siger Steen Rasmussen.
  
  Højtryk
  Ifølge DMI er det et højtryk tæt på Danmark, der styrer slaget gang. 
  Det får vinden til at lægge sig helt og blive svag og skiftende.
  Dermed bliver temperaturpåvirkningen fra det efterhånden lidt køligere hav omkring os begrænset til de yderste kystområder.
  
  Mandag er det slut
  Men i næste uge truer efteråret, siger DMI.
  Efter weekenden er det slut, og danskerne kan godt bytte solbriller ud med huer, når vejret vender tilbage til mere vante rammer.
  - Natten til mandag frisker vinden op, og det varsler et vejrskifte mod et mere traditionelt efterårsvejr med regn i løbet af næste uge, så husk at nyde det flotte vejr i weekenden i fulde drag, siger meteorolog Steen Rasmussen.
  